Diari Oficial de la Generalitat Valenciana


Sumari del DOGV 411, del 30-07-1986 (1986/806834)

DECRET 90/1986, de 8 de juliol, del Consell de la Generalitat Valenciana, pel qual s'aprova el Reglament dels òrgans de govern dels Centres Públics d'Ensenyaments Especialitats: Escoles Oficials d'Idiomes, Escoles d'Arts Aplicades i Oficis Artístics, Escola de Ceramica, Conservatoris de Música i Escola d'Art Dramàtic i Dansa.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1986/07/08/90/dof/vci/html**

### Dades del document

Número de DOGV
:   411

Data del DOGV
:   30-07-1986

Secció del DOGV
:   DISPOSICIONS GENERALS

Número del document
:   1986/806834


Data del document
:   08-07-1986

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

Decret 90/1986, de 8 de juliol, del Consell de la Generalitat Valenciana, pel qual s'aprova el Reglament desl òrgans de govern dels Centres Públics d'Ensenyaments Especializats: Escoles Oficials d'Idiomes, Escoles d'Arts Aplicades i Oficis Artístics, Escola de Ceràmica, Conservatoris de Música i Escola d'Art Dramàtic i Dansa.  
La Llei Orgànica 8/1985, de 3 de juliol, Reguladora del Dret a l'Educació, en concordància amb allò que prescriu l'article vint-i-set punt set de la Constitució, determina en el Títol III l'estructura i el funcionament dels òrgans de govern dels Centres públics d'Educació Pre-escolar, d'Educació General Bàsica, de Batxillerat i de Formació Professional amb una concepció participativa de l'activitat escolar. Disposa, a més en l'article onze apartat dos que l'adaptació d'aquesta Llei als Centres singulars s'efectuarà reglamentàriament.   
La participació continguda tant en la Llei Orgànica Reguladora del Dret a l'Educació com en la Llei de la Generalitat Valenciana 11/1984, de 31 de desembre, de Consells Escolars de la Comunitat Valenciana, és una opció per un sistema educatiu modero, en què una comunitat escolar activa i responsable és co - protagonista de la pròpia acció educativa.   
La disposició addicional primera de la Llei Orgànica 8/1985 faculta les Comunitats Autònomes, que tinguen reconeguda competència en llurs respectius Estatuts d'Autonomia, per al desenvolupament de la Llei mateixa.   
Així mateix la disposició final primera estableix que les Comunitats Autònomes, en l'àmbit de llurs respectives competències, podran dictar totes les disposicions que calguen per a l'aplicació d'aquesta Llei.   
En aplicació d'aquestes disposicions i d'acord amb el que estableix l'article 35 de l'Estatut d'Autonomia de la Comunitat Valenciana, el qual atribueix a la Generalitat competència plena en la regulació i administració de l'ensenyament, sense perjudici de la que correspon a l'Estat, procedeix desenvolupar reglamentàriament el Títol III de la Llei Orgànica 8/1985, Reguladora del Dret a l'Educació.   
En atenció d'aquests motius, a proposta del Conseller de Cultura, Educació i Ciència, escoltat el Consell Escolar Valencià, i amb la deliberació prèvia del Consell en sessió celebrada el dia 8 de juliol de 1986,   
DECRETE:  
I. DISPOSICIONS GENERALS  
Article primer  
U Es objecte d'aquest Reglament instrumentar la participació efectiva de professors, personal administratiu i de serveis, alumnes, pares d'alumnes, i Ajuntaments en la gestió dels centres públics d'Ensenyaments Especialitzats.   
Dos. La participació dels sectors socials esmentats s'efectuarà segons el que preveu la Llei Orgànica 8/1985, de 3 de juliol, Reguladora del Dret a l'Educació, a través del Consell Escolar del Centre, sense perjudici de les funcions pròpies del Claustre de Professors.   
Article segon  
U Els Centres Públics d'Ensenyaments Especialitzats (Conservatoris de Música, Estola d'Art Dramàtic i Dansa, Escoles d'Arts Aplicades i Oficis Artístics, Escola de Ceràmica i Escoles Oficials d'Idiomes) dependents de la Conselleria de Cultura, Educació i Ciència de la Generalitat Valenciana tindran els òrgans de govern següents:   
a) Unipersonals: Director, Secretari, Cap d'Estudis i, si s'escau, Vice- director i Sots- cap d'Estudis.   
b) Col·legiats: Consell Escolar del Centre i Claustre de Professors.   
Dos. Aquests Centres Públics tindran, si s'escau, els altres òrgans que determinen els respectius Reglaments orgànics.   
Article tercer  
U Els òrgans de govern vetlaran perquè les activitats dels Centres Públics s'hi desenvolupen amb subjecció als principis constitucionals, garantia de la neutralitat ideològica i respecte de les opcions religioses i morals dels pares respecte de l'educació dels seus fills. Així mateix vetlaran per la millora de qualitat de l'ensenyament.   
Dos Correspon als òrgans de govern, en primera instància, la vigilància del compliment i la protecció dels drets bàsics dels alumnes recollits en l'article sisè, u, de la Llei Orgànica 8/1985, així com els deures d'aquests als quals fa referència l'article sisè, dos, de l'esmentada Llei.   
Tres. El Reglament de Règim Interior de cada Centre haurà de regular i garantir l'efectivitat del que disposa l'apartat anterior, especialment pel que fa als procediments de reclamacions, i si s'escau, remissió d'actuacions a la Conselleria de Cultura, Educació i Ciència.   
II. ORGANS UNIPERSONALS DE GOVERN  
Article quart  
Els òrgans unipersonals de govern constitueixen l'equip directiu del centre. El seu mandat serà de tres anys, comptats a partir del nomenament i la corresponent presa de posessió.   
Article cinqué  
U El Director del Centre serà elegit pel Consell Escolar i nomenat pel Director corresponent dels Serveis Territorials de la Conselleria de Cultura, Educació i Ciència.   
Dos. Els candidats hauran de reunir les condicions següents:   
a) Ser professor amb destinació definitiva en el Centre.   
b) Haver prestat serveis durant un mínim d'un curs escolar en el Centre en qualitat de professor numerari.   
c) Acreditar una antiguitat de tres anys de docència en el nivell que es tracte.   
Tres Seran competències del Director:   
a) Ostentar oficialment la representació del Centre.   
b) Complir i fer complir les Lleis i altres disposicions vigents.   
c) Dirigir i coordinar totes les activitats del Centre, sense perjudici de les competències del Consell Escolar del Centre.   
d) Exercir la direcció de tot el personal adscrit al Centre.   
e) Convocar i presidir els actes acadèmics i les reunions de tots els òrgans col·legiats del centre.   
f) Autoritzar les despeses d'acord amb el pressupost del centre i ordenar els pagaments.   
g) Visar les certificacions i els documents oficials del Centre.   
h) Proposar el nomenament dels càrrecs directius.   
i) Executar els acords dels òrgans col·legiats en l'àmbit de la seua competència.   
j) Coordinar la participació dels diversos sectors de la comunitat escolar procurant els mitjans necessaris per a la més eficaç execució de les respectives atribucions.   
k) Elaborar, amb l'equip directiu, la proposta del pla anual d'activitats del Centre.   
l) Promoure i impulsar les relacions del Centre amb les institucions i els centres de treball del seu entorn, en especial amb els organismes públics que porten a termini tasques de responsabilitat en matèria educativa.   
m) Elevar una Memòria anual als Serveis Territorials d'Educació sobre les activitats i la situació general del Centre.   
n) Subministrar la informació que li siga requerida per les instàncies educatives competents.   
o) Garantir la informació sobre la vida del Centre als diversos sectors de la comunitat escolar i a llurs organitzacions representatives.   
p) Facilitar el dret de reunió de professors, personal administratiu i de serveis, alumnes i pares d'alumnes, segons el que disposa la Llei Orgànica del Dret a l'Educació.   
Quatre. El Director del Centre cessarà en les funcions en acabar el mandat o en produir-se alguna de les causes següents:   
a) Trasllat voluntari o forçós, passe a la situació de serveis especials, excedència voluntària o forçosa i suspensió de funcions, d'acord amb el que disposa la legislació vigent.   
b) Renúncia motivada acceptada per l'autoritat educativa que va procedir al nomenament.   
c) Revocació per la mateixa autoritat, a proposta raonada del Consell Escolar del Centre, i amb l'acord previ dels seus membres adoptat per majoria de dos terços.   
d) Pèrdua de la condició de funcionari públic per alguna de les causes previstes en la legislació vigent.   
Cinc. No obstant el que disposa el punt anterior, l'autoritat que va realitzar el nomenament podrà mitjançant expedient administratiu, cessar o suspendre el Director, abans de l'acabament del mandat, quan incomplesca greument les funcions, amb l'informe previ raonat del Consell Escolar del Centre, amb l'audiència de l'interessat.   
Sis. Si el Director cessàs abans d'acabar el mandat per qualsevol de les causes enumerades anteriorment, així com en els casos d'absència o malaltia, es farà càrrec de les seues funcions el Vice- director del Centre, o si hi manca el Cap d'Estudis. La substitució motivada pel cessament del Director es produirà sense perjudici que, si s'escau, es procedesca a la convocatòria de noves eleccions, en el termini que fixe la Conselleria de Cultura, Educació i Ciència.   
Article sisè  
A proposta del Director, seran elegits pel Consell Escolar del Centre, entre els professors amb destinació en aquest Centre, i nomenats pel Director que corresponga dels Serveis Territorials d'Educació de la Conselleria de Cultura, Educació i Ciència, els òrgans de govern següents:   
Secretari, Cap d'Estudis i, si fa el cas, Vice- director, Vice- secretari i Sots- cap d'Estudis.   
Article seté  
Seran competències del Secretari :   
a) L'ordenació de la gestió econòmica i administrativa conforme a les directrius del Director, sense perjudici de les funcions de l'Administrador quan n'hi hagués.   
b) Actuar com a tal en els òrgans col·legiats del Centre, alçar i custodiar les Actes de les sessions d'aquests òrgans col·legiats i donar fe de llurs acords amb el vist-i-plau del Director.   
c) Custodiar els llibres i arxius del Centre.   
d) L'expedició, certificació i compulsa dels documents referits a la vida acadèmica de l'alumnat i, en general, expedir les certificacions que sol·liciten les autoritats i els interessats o llurs representants.   
e) Formular l'inventari general del Centre i mantenir-lo actualitzat.   
f) L'elaboració de la Memòria anual del Centre així com de les estadístiques i els estudis sobre l'alumnat.   
g) Les funcions encomanades en l'article onze, apartat dos, d'aquest Reglament a l'Administrador quan no hi haja aquest càrrec en el Centre.   
h) Qualsevol altra funció que li encomane el Director dins el seu àmbit de competència.   
Article vuité  
Seran competència del Cap d'Estudis:   
a) Coordinar i vetlar per l'execució de les activitats de caràcter acadèmic de professors i alumnes, en relació amb la programació anual d'activitats del Centre, d'acord amb les orientacions del Director.   
b) Confeccionar els horaris acadèmics en col·laboració amb la resta d'òrgans unipersonals i vetlar per l'estricte acompliment.   
c) Coordinar les activitats dels òrgans unipersonals de caràcter acadèmic, d'acord amb les orientacions del Director.   
d) Coordinar les activitats d'orientació, així com les activitats dels serveis d'ajut que incidesquen en el Centre, d'acord amb les orientacions del Director.   
e) Vetlar pel compliment dels criteris que fixe el Claustre de Professors sobre la labor d'avaluació dels alumnes.   
f) Custodiar i disposar la utilització del material didàctic  
g) Programar i coordinar el desplegament de les activitats escolars complementàries seguint les directrius del Consell Escolar del centre.   
h) Controlar l'assistència i puntualitat dels professors donant-ne compte al Director.   
i) Coordinar, d'acord amb les orientacions del Director, el funcionament de les tutories, els seminaris o departaments i la programació educativa, en els casos que dita competència no estigués atribuïda al Vice- director del Centre.   
j) Organitzar els actes acadèmics.   
k) Qualsevol altra funció que li puga ser encomanada pel Director dins el seu àmbit de competència.   
Article nové  
El Secretari i el Cap d'Estudis cessaran en les funcions en acabar el seu mandat o en produir-se alguna de les causes enumerades en l'article cinqué. En aquests casos, així com en els d'absència o malaltia, es faran càrrec de les funcions provisionalment el Vice- secretari i el Sots- cap d'Estudis, respectivament. Cas de no haver-hi aquests càrrecs el substituirà el professor que designe el Director.   
Aquest ho comunicarà al Consell Escolar sense perjudici de l'adopció de les mesures necessàries per a la convocatòria de dit Consell per tal de cobrir el càrrec vacant.   
Article deu  
Els càrrecs de Vice- director i Vice- secretari s'establiran segons el Reglament Orgànic dels Centres Docents i exerciran les funcions que el Director els encomane expressament en relació amb la direcció i la gestió econòmica i administrativa del Centre, respectivament.   
Article onze  
U En els Centres en què per les seues característiques específiques l'Administració educativa ho estime escaient, serà nomenat un Administrador entre funcionaris dels grups «A» o «B», seleccionat a través del sistema de lliure designació mitjançant convocatòria pública.   
Dos. Seran competències de l'Administrador:   
a) L'ordenació del règim administratiu del Centre.   
b) La direcció dels serveis subalterns, per delegació del Director.   
c) Formular l'avantprojecte de pressupost del Centre.   
d) Tramitar les despeses autoritzades pel Director del Centre i efectuar els pagaments necessaris.   
e) Liquidar i recaptar les taxes acadèmiques i administratives i tots els drets que se'n deriven de l'aplicació de la legislació vigent.   
f) Disposar conjuntament amb el Director del compte o els comptes autoritzats en Entitats de crèdit.   
g) Elaborar els comptes justificatius de la inversió dels recursos i que ha de rendir el Director del Centre.   
h) Informar el Director dels assumptes referents a l'administració del Centre.   
III. ORGANS COL·LEGIATS DE GOVERN  
Article dotze  
U El Consell Escolar del Centre és l'òrgan de participació en el govern d'aquest dels diferents sectors de la comunitat educativa.   
Dos La seua composició respectarà en tot cas el que estableix l'article quaranta i u de la Llei Orgànica Reguladora del Dret a l'Educació i variarà en funció del nombre d'unitats o places escolars de cada Centre.   
Tres. En els Centres de més de 2.000 alumnes el Consell Escolar estarà integrat per:   
a) El Director del Centre, que serà el president.   
b) El Cap d'Estudis.   
c) Un Regidor o representant de l'Ajuntament en el terme municipal del qual es trobe ubicat el Centre.   
d) Set professors elegits pel Claustre.   
e) La representació de pares i alumnes que s'indica a continuació:   
Conservatoris de Música: dos representants dels pares d'alumnes de Grau Elemental i sis alumnes distribuïts proporcionalment per cada grau impartit en el Centre.   
Escoles Oficials d'Idiomes: set representants dels alumnes.   
Escoles d'Art Aplicades i Oficis Artístics: set representats dels alumnes.   
f) Un representant del personal d'administració i serveis.   
g) El Secretari del Centre, que actuarà de Secretari del Consell Escolar, amb veu però sense vot.   
Quatre. En els Centres de menys de 2000 alumnes el Consell Escolar estarà integrat pels membres enumerats en el punt anterior, a excepció del nombre de professors que serà de quatre i amb les particularitats següents:   
a) Conservatoris Elementals de Música: tres representants del pares i dos dels alumnes.   
b) Conservatoris de Música de Grau Mitjà: dos representants dels pares pel Grau Elemental i tres pels alumnes, un pel Grau Elemental i dos pel Grau Mitjà.   
c) Estola d'Art Dramàtic i Dansa: dos representants dels pares d'alumnes de la Secció de Dansa i tres alumnes, un de la Secció de Dansa i dos de la d'Art Dramàtic.   
d) Escoles Oficials d'Idiomes i Escoles d'Arts Aplicades i Oficis Artístics: quatre representants dels alumnes.   
Article tretze  
U El Consell Escolar del Centre tindrà les atribucions següents:   
a) Elegir el Director i designar l'equip directiu per ell proposat, a excepció de l'Administrador, si n'hi hagués.   
b) Proposar la revocació del nomenament del Director, amb l'acord previ dels membres, adoptat per majoria de dos terços.   
c) Decidir sobre l'admissió d'alumnes, amb subjecció a les normes que a aquest efecte emetesca la Conselleria de Cultura, Educació i Ciència.   
d) Resoldre els conflictes i imposar les sancions en matèria de disciplina d'alumnes, segons les normes que regulen els drets i deures dels alumnes.   
e) Aprovar el projecte de pressupost del centre.   
f) Aprovar i avaluar la programació general del Centre que amb caràcter anual elabore l'equip directiu.   
g) Elaborar les directrius per a la programació i desplegament de les activitats escolars complementàries, visites, viatges, etc.   
h) Establir els criteris sobre la participació del Centre en activitats culturals, esportives i recreatives, així com aquelles accions assistencials a les quals el Centre pogués prestar col·laboració.   
i) Establir relacions de col·laboració amb altres Centres amb finalitats culturals i educatives.   
j) Aprovar el Reglament de Règim Interior del Centre, desprès d'haver estat elaborat per tots els sectors representats en el Centre.   
k) Proposar la renovació de les instal·lacions i l'equip del Centre, així com vigilar la conservació.   
1) Supervisar l'activitat general del centre en els aspectes administratius i docents.   
m) Conèixer l'evolució del rendiment escolar general del Centre.   
n) Conèixer les relacions del Centre amb les institucions i empreses del seu entorn, en especial amb els organismes públics que porten a termini tasques de responsabilitat en matèria educativa.   
o) Informar la Memòria del Centre.   
Dos. El Consell Escolar del Centre es reunirà una vegada al trimestre i sempre que siga convocat pel president o siga sol·licitat almenys per un terç dels membres. En qualsevol cas, serà preceptiva una reunió en començar el curs i una altra en acabar-se.   
Tres. En el si del Consell Escolar del Centre hi haurà una Comissió Econòmica integrada pel Director, un professor, un pare, en els Centres que aquests tinguen representació, i un alumne. Cas que no hi hagués representació dels pares, el nombre d'alumnes serà de dos. En aquells centres al sosteniment dels quals cooperen les Corporacions locals, formarà part de dita Comissió el Regidor o representant de l'Ajuntament membre del Consell Escolar.   
Quatre. La Comissió Econòmica es reunirà una vegada al trimestre i sempre que ho sol·licite qualsevol dels seus membres. En qualsevol cas serà preceptiva una reunió al començament del curs i una altra al final.   
Cinc. El Consell Escolar podrà constituir les Comissions de tipus permanent (de règim interior, d'activitats escolars complementàries...), que s'establesquen en els respectius Reglaments de Règim Interior de cada Centre.   
Article catorze  
U El Claustre de Professors és l'òrgan de participació del professorat en el Centre. Estarà integrat per la totalitat dels professors que presten servei en el Centre i serà presidit pel Director.   
Dos. Són competències del Claustre de professors:   
a) Programar les activitats docents del Centre.   
b) Elegir els seus representants en el Consell Escolar del Centre.   
c) Fixar i coordinar criteris sobre la labor d'avaluació dels alumnes.   
d) Coordinar les funcions d'orientació i tutoria dels alumnes.   
e) Aprovar en primera instància la distribució dels horaris de les classes a proposta del Cap d'Estudis.   
f) Promoure iniciatives en l'àmbit de l'experimentació o investigació pedagògica, així com en la formació i el perfeccionament del professorat.   
g) Elevar a l'equip directiu propostes per a l'elaboració de la programació general del Centre i per al desenvolupament de les activitats complementàries a què fa referència l'article tretze, u, g) i h); així mateix informar aqueixa programació abans de la seua presentació al Consell Escolar del Centre.   
h) Qualsevol altra que puga ser-li atribuïda reglamentàriament.   
Tres. El Claustre es reunirà una vegada al trimestre i sempre que siga convocat pel Director o ho sol·licite un terç, almenys, dels seus membres. En qualsevol cas, serà preceptiva una sessió del Claustre en començar el curs i una altra a l'acabament.   
Quatre. L'assistència al Claustre serà obligatòria per a tots els seus components.   
Article quinze  
El procediment d'adopció d'acords i de presa de decisions en els òrgans col·legiats s'ajustarà al que preveu la Llei de Procediment Administratiu, en els articles nou a quinze, i al que regula aquest Decret.   
IV. PROCEDIMENTS D'ELECCIO  
DELS ORGANS UNIPERSONALS  
Article setze  
U Els candidats a Director hauran de presentar per escrit, davant el Consell Escolar, amb una antelació mínima de 15 dies respecte de la data d'elecció, les línies bàsiques del seu programa i els mèrits professionals. Així mateix podran presentar proposta d'equip directiu.   
Dos. L'elecció es produirà per majoria absoluta dels membres del Consell Escolar del Centre i la votació s'efectuarà mitjançant sufragi directe, personal i secret davant la Mesa Electoral constituïda amb aquest fi. Si en primera votació no es produirà la majoria absoluta, es procederia a una nova convocatòria en el termini de quaranta-vuit hores, dirimint-se la votació també per majoria absoluta   
Tres. La Mesa Electoral estarà integrada per dos professors, un alumne i un pare, en els Centres en què aquests darrers tinguen representació, elegits per sorteig. Hi actuarà de President el professor elegit de major edat i de Secretari l'altre professor.   
Quatre. En absència de candidats, o quan aquests no obtinguen la majoria absoluta, el Director corresponent dels Serveis Territorials d'Educació, nomenarà Director amb caràcter provisional pel període d'un any. Aquesta designació s'efectuarà preferentment entre professors del Centre i, si de cas hi manca, recaurà en un professor numerari d'altre Centre docent, perquè, en comissió de serveis i amb caràcter accidental, execute la funció directiva durant el període indicat. El Director accidental proposarà a l'autoritat educativa abans esmentada el nomenament de l'equip directiu pel període d'un any. Es procedirà d'igual manera en els Centres de nova creació.   
Cinc. La candidatura que obtinga la majoria absoluta serà remesa per la Mesa Electoral als Serveis Territorials d'Educació per al corresponent nomenament. Aquest nomenament i la presa de possessió es realitzarà amb efectes des de l'1 de juliol anterior al següent curs acadèmic.   
Article disset  
U Elegit el Director presentarà al Consell Escolar del Centre, cas de no haver-ho fet en el moment de la presentació de la seua candidatura, proposta de membres de l'equip directiu per a l'elecció, que es decidirà per majoria simple.   
Dos. Designats pel Consell Escolar els professors que han d'ocupar els càrrecs de l'equip directiu, el Director del Centre enviarà als Serveis Territorials d'Educació la proposta de nomenament. Aquest nomenament es realitzarà en la manera prevista en el punt cinc de l'article anterior.   
V. PROCEDIMENT D'ELECCIO DELS MEMBRES  
DEL CONSELL ESCOLAR  
Article divuit  
La Conselleria de Cultura, Educació i Ciència determinarà el període en què haurà de desenvolupar-se el procediment d'elecció dels membres del Consell Escolar dels Centres Públics d'Ensenyaments Especialitzats, que en qualsevol cas haurà de portar-se a termini durant el període lectiu de l'últim trimestre del corresponent curs acadèmic.   
La data de celebració de les eleccions es fixarà, si de cas, amb un mes d'antelació.   
Article dinou  
U A l'efecte de l'organització del procediment d'elecció es constituirà en cada Centre una Junta Electoral, presidida pel director del Centre i composada pels següents membres, tots ells designats per sorteig:   
Un professor.   
Un pare d'alumne, en els centres que tinguen representació.   
Un alumne.   
Un representant, si de cas, del personal d'administració i serveis.   
Cas que no hi hagués representació dels pares, el nombre d'alumnes en serà de dos.   
Dos Seran competències de la Junta Electoral.   
a) Aprovació i publicació del cens d'electors.   
b) Fixació del calendari electoral del Centre, d'acord amb el període general a què es refereix l'article divuit d'aquest Reglament.   
c) Ordenació del procés electoral.   
d) Admissió i proclamació de candidatures.   
e) Promoció de la constitució de la Mesa Electoral.   
f) Resolució de les reclamacions presentades davant la Mesa Electoral.   
g) Proclamació dels candidats elegits i remissió de les Actes que en corresponen a l'autoritat administrativa competent.   
Tres La Junta Electoral sol·licitarà de l'Ajuntament en el terme del qual es trobe el Centre la designació del Regidor o representant del Municipi que haja de formar part del Consell Escolar.   
Article vint  
Seran electors i elegibles tots els membres de la comunitat escolar, però només podran ser elegits pel sector corresponent de dita comunitat i solament per un d'aquests sectors en els casos de pertinença a més d'un.   
Article vint-i-u  
U Els representants del professorat en el Consell Escolar del Centre seran elegits pel Claustre i en el si d'aquests.   
El vot serà directe, secret i no delegable.   
Dos A l'efecte del que disposa el punt anterior, es procedirà a convocar el claustre donant lectura a les normes d'aquest Reglament pel que fa al procediment d'elecció dels representants dels professors en el Consell Escolar del Centre. En aquesta sessió hom fixarà la data de celebració del Claustre de caràcter extraordinari, en què, com a únic punt de l'ordre del dia, hi figurarà l'acte d'elecció i proclamació de professors electes.   
Tres En la sessió del Claustre extraordinari a què es refereix el punt anterior, es constituirà una Mesa Electoral que estarà integrada per:   
a) El Director del Centre que farà de President.   
b) El professor de major edat.   
c) El professor de menor edat, que farà de Secretari.   
Quatre. El quòrum serà el de la meitat més un dels components del Claustre. Si no hi ha quòrum s'efectuarà nova convocatòria vint-i-quatre hores després de l'assenyalada per a la primera, i serà suficient l'assistència de la tercera part dels membres.   
Cinc. Cada professor farà constar en la papereta un màxim de quatre noms en els Centres assenyalats en el punt tres de l'article dotze d'aquest Reglament i un màxim de dos en els altres casos. Si en aquesta votació no hagués resultat elegit el nombre de professors representants que corresponen, es procediria a realitzar en el mateix acte successives votacions fins assolir aqueix nombre.   
Article vint-i-dos  
U En els Conservatoris de Música i Estola d'Art Dramàtic i Dansa la representació dels pares en el Consell Escolar correspondrà als pares i a les mares o als representants legals dels alumnes.   
Dos Seran electors, i com a tal hauran de figurar en el cens, tots els pares i les mares o els tutors dels alumnes matriculats en el Centre en els nivells on s'establesca aquesta representació, i elegibles tots els pares i les mares o els tutors legals la candidatura dels quals hagués estat admesa per la Junta Electoral a què es refereix l'article dinou.   
Tres. L'elecció dels pares i les mares o els tutors dels alumnes estarà precedida per la constitució de la Mesa encarregada de presidir la votació, conservar l'ordre, vetlar per la puresa del sufragi i realitzar l'escrutini.   
Quatre. La Mesa Electoral estarà integrada pel Director del Centre que hi actuarà com a President i quatre pares, mares o tutors designats per sorteig, actuant-hi de Secretari el de menor edat. La Mesa haurà de preveure el nomenament de suplents, designats també per sorteig.   
Cinc. El vot serà directe, secret i no delegable. Cada elector farà constar en la papereta un màxim de dos noms quan el nombre de representants a elegir en siga tres, i d'un en els altres casos. Els electors hauran d'acreditar la personalitat mitjançant la presentació del Document Nacional d'Identitat.   
Sisè. Amb la finalitat d'aconseguir la major participació possible, els pares dels alumnes podran utilitzar el vot per correu. Amb aquest fi, les cartes contenint el vot hauran de ser enviades a la Mesa Electoral del Centre abans de la realització de l'escrutini mitjançant un procediment que garantesca el secret del vot i la identificació de l'elector. La Junta Electoral podrà suggerir els sistemes que considere més idonis per tal de fer. efectiva la garantia indicada.   
Set. Podran actuar-hi com a supervisors de la votació els pares i les mares o els tutors legals dels alumnes matriculats en el Centre, avalats per a això per la signatura de deu electors o proposats per les Associacions de Pares d'Alumnes del Centre.   
Article vint-i-tres  
U Els representants dels alumnes en el Consell Escolar seran elegits pels qui estiguen matriculats en el Centre.   
En els Centres en què s'impartesquen classes de mati i de vesprada hom garantirà la presència en el Consell Escolar dels alumnes d'ambdós torns.   
Dos La Mesa Electoral estarà constituïda pel Director del Centre el qual farà de President i dos alumnes designats per sorteig, un dels quals farà de Secretari.   
Tres. La votació serà directa, secreta i no delegable. Cada alumne farà constar en la papereta electoral un màxim de quatre noms quan els representants a elegir siguen més de cinc, tres quan en siguen quatre i un en la resta dels casos. La votació s'efectuarà d'acord amb les instruccions que dicte la direcció del Centre.   
Quatre. Podran actuar-hi de supervisors de la votació els alumnes que siguen proposats per una associació d'alumnes del Centre o avalats per la signatura de deu electors.   
Article vint-i-quatre  
U El representant del personal d'administració i serveis serà elegit pel personal que amb caràcter permanent realitza en el Centre funcions d'aquesta naturalesa, sempre que estiga vinculat al Centre per relació jurídica administrativa o laboral. Tot el personal d'administració i serveis del Centre que reunesca els requisits indicats té la condició d'elector i elegible.   
Dos Per a l'elecció de representants en el Consell Escolar del personal d'administració i serveis es constituirà una Mesa integrada pel Director, que hi actuarà de President, el Secretari del Centre i el membre de l'esmentat personal amb més antiguitat en el Centre docent. En el supòsit que l'electorat siga inferior a cinc, la votació es realitzarà davant la Mesa Electoral del professorat en urna separada.   
Tres La votació s'efectuarà mitjançant sufragi secret i no delegable. Cada votant dipositarà en la Mesa Electoral una papereta on es farà constar el nom. de la persona a la qual atorgue la representació.   
Article vint-i-cinc  
U En cadascun dels actes electorals, una vegada finalitzada la votació, es procedirà per la Mesa a l'escrutini dels vots. Efectuat el recompte dels vots, que serà públic, s'estendrà un Acta que signaran tots els components de la Mesa en la qual es farà constar els representants elegits pel major; nombre de vots i les observacions que puguen formular-hi els supervisors. L'Acta serà lliurada a la Junta Electoral del Centre a l'efecte de la proclamació dels diversos candidats elegits, remitint- ne còpia als Serveis Territorials d'Educació de la Conselleria de Cultura, Educació i Ciència.   
Dos Quan es produesca l'empat en les votacions, l'elecció es dirimirà per sorteig entre els membres que han obtingut el mateix nombre de vots.   
Tres. En previsió de substitucions futures dels candidats proclamats, hom farà constar en l'Acta els noms de tots els que hagen obtingut vots i el nombre d'aquests que a cadascun d'aquells hagués correspongut.   
Quatre. L'acte de proclamació dels candidats elegits es. realitzarà per la Junta Electoral del Centre, després de l'escrutini realitzat per la Mesa i la recepció de les Actes corresponents. Contra les decisions d'aqueixa Junta es podrà reclamar davant el titular dels Serveis Territorials d'Educació, la resolució del qual posarà fi a la via administrativa.   
Cinc. Les despeses que originen les activitats electorals, llevat les ocasionades per la propaganda, seran sufragades amb càrrec als crèdits assignats per al funcionament del Centre.   
Sis Tots els electors i elegibles podran accedir als censos i la documentació que l'acte electoral genere.   
VI. CONSTITUCIO DEL CONSELL ESCOLAR DEL CENTRE  
Article vint-i-sis  
En el termini de deu dies a comptar des de la data de proclamació dels candidats electes per la Junta que ha organitzat el procediment d'elecció, el Director convocarà els diversos membres per a la sessió de constitució del Consell Escolar.   
Article vint-i-set  
Si alguns dels sectors de la comunitat escolar del Centre no elegirà els representants en el Consell Escolar per causes imputables a aquests sectors, el fet no invalidarà la constitució del Consell Escolar. Amb aquesta finalitat, el Director dels Serveis Territorials de la Conselleria de Cultura, Educació i Ciència prendrà les mesures que calguen per a la constitució d'aquest òrgan col·legiat.   
Article vint-i-vuit  
Les reunions del Consell Escolar del Centre se celebraran en el dia i l'horari que garantesca l'assistència de tots els sectors representants en el Consell.   
Article vint-i-nou  
Constituït el Consell Escolar del Centre i en la primera reunió, els professors del Consell elegiran d'entre ells mateixos el professor que ha de formar part de la Comissió Econòmica. D'igual manera, els alumnes designaran, d'entre ells, a qui haja de representar-los en l'esmentada Comissió. De la mateixa manera es procedirà en els Centres on hi haja representació dels pares d'alumnes.   
Article trenta  
Els membres electius del Consell Escolar del Centre, així com de la Comissió Econòmica, es renovaran cada dos anys. Aquells consellers que al llarg d'aquest temps deixaren de tenir els requisits necessaris per a pertànyer al Consell o a la Comissió, serien substituïts pels següents candidats que no pugueren ser elegits per no ser suficient el nombre de vots obtinguts. Igual procediment se seguirà per a cobrir les vacants que es produesquen per qualsevol altra circumstància.   
DISPOSICIO TRANSITORIA  
En el supòsit excepcional de no poder acomplir-se el termini previst per a l'elecció dels membres del Consell Escolar, el nomenament dels càrrecs unipersonals a què es refereixen els articles disset i divuit, es realitzaran amb efectes del dia primer del mes següent al de la remissió de la candidatura per la Mesa Electoral.   
DISPOSICIONS FINALS  
Primera  
La Conselleria de Cultura, Educació i Ciència dictarà, en l'àmbit de les seues competències, les disposicions necessàries per al compliment i desplegament del que disposa aquest Decret.   
Segona  
Aquest Decret entrarà en vigor el dia següent de la publicació en el Diari Oficial de la Generalitat Valenciana   
València, 8 de juliol de 1986.   
El President de la Generalitat,  
JOAN LERMA I BLASCO  
El Conseller de Cultura, Educació i Ciència  
CEBRIA CISCAR I CASABAN


Còpia Permalink ELI